བྱ་བ་གང་ཞིག་ཡིན་ཡང་མགོ་རྔ་བར་གསུམ་གྱི་གོ་རིམ་ལེགས་པོ་ཞིག་ཡོད་ཚེ།དེར་སྒྲིག་གཞི་ཚགས་དམ་པར་ཡོད་ལ།སྒྲིག་གཞི་ཚགས་དམ་ཚེ་བྱ་བ་དེ་བདེ་ལེགས་ངང་འགྲུབ་པའི་རྨང་གཞི་བརྟན་པོ་ཞིག་ཆགས་ཐུབ།དེ་བས་གཅན་ཚའི་ད་རྡེའུ་རྩེ་བའི་གོ་རིམ་ལ་རང་ཉིད་ཀྱི་སྒྲིག་གཞི་དང་།ལམ་གྱི་རིམ་པ་ལྟར་རེ་རེ་བཞིན་བགྲོད་པ་མ་གཏོགས་གང་འདོད་ལྟར་སྒྲིག་ལམ་མེད་པར་རྩེ་བ་ནི་ཡེ་ནས་མི་ཆོག་པས་དེའི་མིང་དང་རིམ་པའི་དབྱེ་བ་ནི་འདི་ལྟར་ཡིན་ཏེ།ལག་རྩོད་དང་།ལག་རྡེའུ།སྔ་མསྔུན་རྡེའུ།གཞུག་རྡེའུ།ཆུ་རྡེའུ།ལྡིང་རྡེའུ།རྐང་རྡེའུ།ལག་རྡེའུ།ཕྱི་མཟུར་རྡེའུ།ལེབ་རྡེའུ།ད་སྐྱོངས་པ་བཅས་རིམ་པ་བཅུ་གཅིག་རྩེད་དགོས་ལ།དེ་ལས་ཟུར་རྡེའུ་དང་ལེབ་རྡེའུ་གཉིས་ནི་རྩེད་ཀྱང་ཆོག་ལ་མ་རྩེད་ནའང་ཆོག་སྟེ།རང་དབང་གིས་གདམ་ཀ་བྱས་ཆོག་པ་ཞིག་རེད།དེའི་རྒྱུ་མཚན་ཟུར་རྡེའུ་དང་ལེབ་རྡེའུ་གཉིས་ལ་འཁེལ་རྒྱུ་ནི་ད་རྡེའུ་གོ་རིམ་ཧྲིལ་བོའི་ནང་ནས་ཧ་ཅང་དཀའ་བས་འགྲན་ཡ་རྗེས་སུ་ལུས་པའི་མིས་འགྲན་ཡ་སྔོན་དུ་སླེབས་ཡོད་པ་ལ་རེ་ཞིག་བཀག་འགོག་གམ་རང་ཉིད་རྗེས་ཆོད་པར་བྱ་རྒྱུ་གོ་སྐབས་ཤིག་བཙལ་བ་དང་ཡང་ན་འགྲན་ཡ་མྱུར་དུ་རྒྱལ་བར་ཁས་ལེན་སྟེར་འདོད་མེད་པའི་ཆེད་དུ་དཀའ་ཚེགས་ལ་གཏོད་པ་ཞིག་ཀྱང་ཡིན།གལ་ཏེ་དེ་གཉིས་རྩེད་མ་དགོས་ཚེ་གོ་རིམ་དགུ་མ་གཏོགས་བརྒྱུད་མི་དགོས་པ་རེད།